O femeie din Roman este cercetată penal pentru comiterea infracțiunii de pruncucidere. Organele de urmărire penală s-au sesizat din oficiu, iar din primele date se pare că suspecta nu este la prima naștere. „La data de 29 mai a.c., organele de cercetare penala din cadrul Poliție municipiului Roman s-au sesizat din oficiu cu privire la săvârșirea infracțiunii prevăzute de articolul 200 alineatul 1 din Codul Penal. Cauza a fost preluata de Parchetul de pe lângă Tribunalul Neamț, cercetările fiind efectuate de către organele de cercetare penala din cadrul SIC Neamț, sub coordonarea procurorului criminalist, în vederea stabilirii tuturor împrejurărilor în care a fost săvârșită fapta”, a anunțat IPJ Neamț.
Cercetările au stabilit că femeia ar fi născut, cel mai probabil la domiciliu, pruncul fiind găsit în toaleta gospodăriei de către anchetatori. Urmează să se stabilească când a venit copilul pe lume și dacă era viu la momentul nașterii sau nu. „Uciderea copilului nou-născut imediat după naştere, dar nu mai târziu de 24 de ore, săvârşită de către mama aflată în stare de tulburare psihică se pedepseşte cu închisoarea de la unu la 5 ani”, prevede articolul 200, alineatul 1 Cod Penal.
(G. S.)